Koͤnde ich lob zedem besten bringen
Koͤnde ich lob zedem besten bringen·
so wolde ich den frowen singen·
gar mit trúwen suͤssú wort·
wib din svͤsser name ist reine·
dv froͤist al die werlt gemeine·
wib reht aller selden hort·
sit din guͤte bringen kan·
manigem herzen hoh gemvͤte·
frowe min dvr wibes guͤte·
troͤste mich vil senden man·

Gerne wolde ich sanges mâssen·
wolden mich gedanke lâssen·
die mir bringent in den mv̊t·
dicke ein wib so wol gemachet·
da von min herze in froͤiden lachet·
si ist mit eren schoͤne gv̊t·
min rede ist ir vnbekant·
sost ǒch dc min vngelinge·
swas ich ir in swaben singe·
dc git si eime in franken lant·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse